
A Bölcskei-völgy geomorfológiai szintjeinek helyzete és értelmezése a Duna-völgyi szintek összehasonlításával

A domborzat tudományos és gyakorlati szempontú vizsgálata, geomorfológiai térképezése, valamint a térképezés során a domborzat fejlődéséről gyűjtött adatok természeti és társadalmi szempontból is kiemelkedő jelentőségűek. A vizsgálathoz szükséges adatok főként a terep hosszú ideig tartó, rendszeres és részletes megfigyelésével gyűjthetők. Dunaföldváron a Bölcskei-völgy - és a környező terület domborzatának - kialakulása az 1950-es években indult kutatások óta nem tisztázott. A változatos felszín hagyományos és geoinformatikai módszerekkel történő vizsgálata segítségével törekedtem a domborzat kvantitatív vizsgálatára. Ezen vizsgálatok segítségével abszolút magassági viszonyaik alapján kategorizáltam a völgyben valamint a völgy lejtőin előforduló közel azonos magasságú geomorfológiai felszíneket, valamint vizsgáltam azoknak a Duna vízszintjéhez viszonyított relatív magasságát. A vizsgálatok eredményei alapján geomorfológiai térképen ábrázoltam a terület morfológiai viszonyait, valamint a domborzatmodell adatai alapján lehetőség nyílik a Duna által létrehozott ismert korú teraszok magasságának statisztikai alapú összevetésére az Bölcskei-völgyben található felszínek magassági értékeivel.
 
 



